**Zakonodajni dekret 136/2016**

Zakonodajni dekret 136/2016, ki je začel veljati 22.7.2016 in nadomešča dekret 72/2000, pomeni implementacijo direktive 2014/67/EU.

Nov dekret o napotenih delavcih predpisuje strožje zahteve za tuja podjetja članic EU, ki svoje delavce napotijo v Italijo. Zahteve so tako bolj precizne in strožje.

Novosti so predvsem pri vlogi nacionalnega delovnega inšpektorata, dostopu do informacij in poročanju ter nove administrativne zahteve za vodje podjetij, ki napotijo delavce v Italijo.

Nov dekret se nanaša tudi na cestni transport v smislu kabotaže (kot v II odst. EU Reg. 1072/2009 in V. odst. Reg. EU1073/2009). Prav tako se nanašajo na agencije za posredovanje dela v drugi državi članici EU, ki napotijo delavce v Italijo.

Dekret definira napotenega delavca kot osebo, ki je redno zaposlena v drugi državi članici in za določen omejen čas (glede na prihodnji, gotov dogodek) opravlja svoje delo v Italiji.

**Ugotavljane resničnosti napotitve**

3. člen določa, da organi nadzora v Italiji opravijo celotno oceno napotitve z vsemi elementi dejanskega stanja, da bi ugotovili, ali podjetje, ki je napotilo delavce, resnično izvaja dejavnosti, ki so različne od zgolj upravljanja z osebjem: ugotavlja sedež podjetja, registracijo pri gospodarski zbornici, zaposlene, kraj opravljana glavne dejavnosti, panoga, v kateri sklepa pogodbe itd.

Preverjajo se tudi vsebina, narava in način odvijanja dejavnosti in plačila delavcev, začasnost delovne dejavnosti v Italiji, datum začetka napotitve.

Pri ugotovitvi, da ne gre za napotitev, so predvidene kazni tako za delavca kot za podjetje (50 EUR za delavca na dan). Če ugotovijo nezakonito zaposlovanje mladoletnih oseb, je kazen lahko tudi zapor do 18 mesecev in kazen 50 EUR za delavca na dan, ki se lahko poveča do šestkrat.

**Pogoji dela in zaposlovanja**

Glede pogojev dela in določil glede kolektivnih pogodb se za napotene delavce uporablja zakonodaja Italije. Izjema je samo pri začetnih montažnih delih (dobavne pogodbe opreme), ko so potrebni usposobljeni delavci za zagon opreme, ko čas napotitve ne presega 8 dni. V to niso vključena gradbena dela v prilogi A (13 specifičnih dejavnosti).

Dekret tudi predvideva, da so vse potrebne informacije glede pogojev dela in zaposlitve , ki jih morajo upoštevati podjetja za napotene delavce v Italijo, objavljene na spletni strani Ministrstva za delo in socialne politike Italijanske republike v ITA in ANG jeziku.

**Administrativno sodelovanje**

Dekret predvideva osrednjo vlogo nacionalnega delovnega inšpektorata glede sodelovanja.

Da bi omogočili pristojnim organom v Italiji pravočasne odgovore na zahtevke organov oblasti, je potrebno nacionalnemu inšpektoratu sporočati potrebne informacije. Izmenjava informacij poteka preko informacijskega sistema notranjega trga, IMI, po elektronski obliki, ob upoštevanju naslednjih rokov:

* do dva delovna dneva za nujne primere, ki zahtevajo vpogled v registre in do 24 delovnih dni za vse ostale primere.
* ko organi nadzora odkrijejo nepravilnosti, se ustrezne informacije takoj prenesejo v zainteresirano državo članico.

**Obveza poročanja**

10. člen predpisuje, da mora podjetje, ki je napotilo delavce v Italijo, v roku 24 ur pred začetkom napotitve to sporočiti na Ministrstvo za delo in socialne politike. Način sporočanja bo določen s posebnim dekretom. Vse ostale spremembe mora sporočiti v roku 5 dni.

Poročanje pred samo napotitvijo mora vsebovati naslednje informacije:

* identifikacijske podatke podjetja, ki napoti delavce,
* število in osebne podatke napotenih delavcev,
* datum začetka napotitve in trajanje napotitve,
* kraj izvajanja storitev,
* identifikacijske podatke o subjektu (distaccatario),
* tipologijo storitev,
* osebne podatke in naslov odgovorne osebe (3,b),
* osebne podatke osebe pod točko 4,
* številko odločbe o dovoljenju za izvajanje aktivnosti dobavljanja (v primeru čezmejne napotitve).

Podjetje, ki napoti delavce v Italijo, mora v Italiji imenovati osebo, ki bo lahko sprejemala in pošiljala akte in dokumente. V nasprotnem primeru se za sedež smatra sedež podjetja, ki je napotilo delavce. Podjetje mora za celoten čas napotitve imenovati referenta, ki ga zastopa za potrebe odnosov s socialnimi partnerji.

**Sankcije**

V primeru kršitve obveze po poročanju je predvidena denarna kazen od 150 do 500 EUR po napotenem delavcu.

Kršitev hranjenja dokumentacije o delovnem razmerju se kaznuje od 500 do 3000 EUR po napotenem delavcu.

Če je kršeno določilo glede imenovanja referenta z domicilom v Italiji in referenta za zastopanje, je predvidena denarna kazen od 2.000 do 6.000 EUR.